|  |
| --- |
|  |
|  **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 361-01/25-01/1

URBROJ: 2170-30-25-2

Omišalj, 29. siječnja 2025.

Temeljem članka 5. Odluke o uvjetima, načinu i kriterijima sufinanciranja obnove fasada u staroj jezgri naselja Omišalj i Njivice za 2025. godinu („Službene novine Primorsko-goranske županije“ broj 54/24; u daljnjem tekstu: Odluka) i Zaključka Općinske načelnice od 28. siječnja 2025., KLASA: 361-01/25-01/1, URBROJ: 2170-30-25-1, raspisuje se

**JAVNI POZIV**

**za sufinanciranje obnove fasada u staroj jezgri naselja Omišalj i Njivice u 2025. godini**

1. **PREDMET JAVNOG POZIVA**

Sufinanciranje obnove fasada u staroj jezgri naselja Omišalj i Njivice za 2025. godinu.

1. **PRIHVATLJIVI KORISNICI**

Pravo na sufinanciranje mogu ostvariti isključivo fizičke osobe koje kumulativno zadovoljavaju sljedeće uvjete:

* (su)vlasnici su objekta koji se nalazi u staroj jezgri naselja Omišalj i Njivice
* državljani su Republike Hrvatske i
* nemaju nepodmirenih dugovanja prema Općini Omišalj.

Uvjeti iz alineja 2. i 3. obvezni su za sve suvlasnike objekta za koji se traži sufinanciranje.

Obuhvat zgrada u staroj jezgri naselja Omišalj i Njivice za koje je moguće zatražiti sufinanciranje određen je skicama obuhvata koje predstavljaju Priloge 1. (naselje Omišalj) i 2. (naselje Njivice) ovog Javnog poziva te čine njegov sastavni dio.

1. **PRIHVATLJIVI TROŠKOVI**

Pod prihvatljivim troškovima koji će se sufinancirati u sklopu ovog Javnog poziva podrazumijevaju se troškovi svih potrebnih **građevinskih radova obnove pročelja** s obzirom na tip, oblik, vrstu građevine i vrstu materijala kojima su građene, **pod uvjetom da su spomenuti radovi izvedeni u razdoblju od 1. siječnja do 10. prosinca 2025.** Prihvatljivim troškom podrazumijevat će se i **troškovi građevinskog materijala** potrebnog za izvođenje spomenutih radova, pod uvjetom da su isti dobavljeni u prethodno navedenom vremenskom razdoblju.

Obnova fasada postojećih zgrada obuhvaća sufinanciranje radova i ugradnju sustava toplinske izolacije zidova i fasadnih stijena, uključujući završni sloj prema vanjskom negrijanom prostoru na zgradama koje nemaju ugrađenu toplinsku izolaciju i na zgradama koje imaju ugrađenu toplinsku izolaciju koja je oštećena ili dotrajala.

**Za izvođenje radova obnove fasada mora se angažirati pravna ili fizička osoba registrirana za obavljanje odgovarajuće djelatnosti u građevinarstvu.**

**U sklopu ovog Javnog poziva neće se sufinancirati troškovi:**

* zahvata obnove na krovu
* nabave novih stolarskih i bravarskih elemenata pročelja (prozora, vrata, ostakljenih stijena, nosive konstrukcije ovješenih fasadnih sustava s montažnim materijalom, ograda i slično) koji se ugrađuju u ili na vanjski zid ili rub zgrade prema negrijanom prostoru
* sanacije kapilarne i/ili temeljne vlage
* konstruktivne sanacije zgrade.

**Predmet sufinanciranja temeljem ovog Javnog poziva ne mogu biti zgrade:**

* čija je izgradnja u tijeku
* za koje je pokrenut postupak legalizacije sukladno odredbama Zakona o postupanju s nezakonito izgrađenim zgradama („Narodne novine“ broj 86/12, 143/13, 65/17 i 14/19), sve do okončanja postupka.

Pod opravdanim troškovima radova izvedenih u postupku obnove fasada smatrat će se troškovi navedeni u ponudi odabranog izvođača radova, koju ponudu će u postupku obrade zahtjeva ocijeniti Povjerenstvo za provedbu sufinanciranja obnove fasada (dalje u tekstu: Povjerenstvo) kao opravdanu ili neopravdanu. Svi ostali izvanredni i nepredvidljivi troškovi koji mogu nastati u postupku obnove fasade, izvan spomenute ponude i mišljenja Povjerenstva, smatrat će se neprihvatljivima te će trošak istih u cijelosti snositi njihov naručitelj.

1. **IZNOS SUFINANCIRANJA**

Općina Omišalj sufinancira obnovu fasada u staroj jezgri naselja Omišalj i Njivice u vrijednosti do 50% opravdanih troškova ulaganja, najviše do iznosa od 7.000,00 EUR. Nadalje, kao opravdani trošak prihvaća se kumulativni trošak radova na uređenju fasade najviše do iznosa od 70,00 EUR/m2, slijedom čega će maksimalan iznos sufinanciranja od strane Općine Omišalj iznositi do 35,00 EUR/m2 (50% od punog iznosa).

1. **NAČIN PROVEDBE**

Sufinanciranje temeljem ovog Javnog poziva moguće je ostvariti isključivo temeljem podnesenog Zahtjeva za sufinanciranje obnove fasada (u daljnjem tekstu: Zahtjev za sufinanciranje) čiji obrazac predstavlja Prilog 3. ovog Javnog poziva te čini njegov sastavni dio. Podnositelj uz Zahtjev za sufinanciranje obvezno prilaže sljedeće dokaze:

* presliku osobne iskaznice (su)vlasnika, obostrano
* fotografije svih pročelja građevine na kojoj se planira obnova fasade
* zemljišnoknjižni izvadak (vlasnički list), ne stariji od 60 (šezdeset) dana od dana podnošenja Zahtjeva za sufinanciranje
* dokaz o legalnosti zgrade (građevinska dozvola, uporabna dozvola, završno izvješće nadzornog inženjera, rješenje o izvedenom stanju, potvrda da je građevina izgrađena prije 15. veljače 1968. ili drugi odgovarajući dokaz)
* odobrenje za građenje, odnosno dokument koji odgovara planiranom zahvatu na građevini, sukladno Zakonu o gradnji („Narodne novine“ broj 53/13, 20/17, 39/19, 125/19 i 145/24) te Pravilniku o jednostavnim i drugim građevinama i radovima („Narodne novine“ broj 112/17, 34/18, 36/19, 98/19, 31/20 i 74/22). **Ovaj dokument se dostavlja isključivo u slučaju da se podnosi Zahtjev za sufinanciranje za zgradu koja ima više od tri stana, odnosno tri funkcionalne jedinice ili građevinsku (bruto) površinu veću od 600,00 m2**
* ponudu odabranog izvođača radova te dokaz o sposobnosti istog za obavljanje profesionalne djelatnosti (izvadak iz sudskog, obrtnog, strukovnog ili drugog odgovarajućeg registra)
* posebne uvjete zaštite za obnovu fasade Konzervatorskog odjela Ministarstva kulture Republike Hrvatske **(isključivo za zgrade u staroj jezgri naselja Omišalj)**
* prikaz boje koja bi se koristila za obnovu fasade (iz kataloga ili slično)
* Izjavu o osiguranju vlastitih sredstava, čiji obrazac predstavlja Prilog 4. ovog Javnog poziva te čini njegov sastavni dio
* potvrdu o nepostojanju duga (su)vlasnika prema Općini Omišalj, ne stariju od 30 (trideset) dana od dana podnošenja Zahtjeva za sufinanciranje (potvrda se izdaje temeljem prethodno podnesenog zahtjeva za izdavanje potvrde o nepostojanju duga, čiji obrazac predstavlja Prilog 5. ovog Javnog poziva te čini njegov sastavni dio)
* suglasnost ostalih suvlasnika za podnošenje Zahtjeva za sufinanciranje **(ukoliko podnositelj Zahtjeva za sufinanciranje nije jedini vlasnik nekretnine).**

Sve dokumente podnositelj Zahtjeva za sufinanciranje može dostaviti u neovjerenoj preslici. Općina Omišalj može od podnositelja zatražiti dostavu izvornika ili ovjerenih preslika traženih dokumenata.

**Zahtjevi za sufinanciranje obrađuju se prema redoslijedu zaprimanja, a moguće ih podnijeti do utroška raspoloživih proračunskih sredstava za 2025. godinu ili najkasnije do 1. listopada 2025., ovisno o tome koji uvjet prvi nastupi.**

Opravdanost Zahtjeva za sufinanciranje utvrdit će Povjerenstvo temeljem odredaba Odluke i ovog Javnog poziva. Ukoliko Povjerenstvo utvrdi da podnositelj Zahtjeva za sufinanciranje ostvaruje pravo na sufinanciranje, predložit će Općinskoj načelnici donošenje Odluke o dodjeli sufinanciranja te sklapanje ugovora o dodjeli nepovratnih sredstava za sufinanciranje obnove fasada. U slučaju da Povjerenstvo utvrdi da podnositelj ne ostvaruje pravo na sufinanciranje, predložit će Općinskoj načelnici da svojom odlukom odbije njegov Zahtjev za sufinanciranje.

Ugovor o dodjeli nepovratnih sredstava za sufinanciranje obnove fasada sklopit će se između Općine, s jedne strane, te sa (su)vlasnicima zgrade, s druge strane. Spomenutim ugovorom regulirat će se međusobna prava i obveze ugovornih strana, te sve radnje koje je (su)vlasnik dužan izvršiti kako bi ostvario pravo na isplatu odobrenih sredstava.

1. **ISPLATA SREDSTAVA I KONTROLA**

Ugovorena nepovratna sredstva isplatit će se po okončanju radova na obnovi fasade, isključivo temeljem podnesenog Zahtjeva za isplatu sufinanciranja obnove fasada (u daljnjem tekstu: Zahtjev za isplatu) čiji obrazac predstavlja Prilog 6. ovog Javnog poziva te čini njegov sastavni dio. Podnositelj uz Zahtjev za isplatu prilaže sljedeće dokaze:

* zapisnik o primopredaji i konačnom obračunu za izvedene radove potpisan od strane podnositelja (u svojstvu naručitelja radova) i izvođača radova
* račun(e) za nabavljeni materijal za uređenje fasada i/ili izvršene radove
* izvadak/izvatke sa transakcijskog računa ili potvrdu/potvrde o uplati iz kojih je vidljivo da je podnositelj izvršio isplatu na transakcijski račun izvođača radova za dio radova koji se obvezao sufinancirati iz svojih sredstava **(u slučaju da se sredstva isplaćuju izvođaču radova)**
* izvadak/izvatke sa transakcijskog računa ili potvrdu/potvrde o uplati iz kojih je vidljivo da je podnositelj izvršio isplatu na transakcijski račun izvođača radova za radove izvedene u punom obujmu **(u slučaju da se sredstva isplaćuju podnositelju)**
* fotografije svih pročelja građevine nakon izvedenih radova.

Po primitku Zahtjeva za isplatu, Povjerenstvo će prije isplate ugovorenih bespovratnih sredstava izvršiti pregled usklađenosti istog sa činjeničnim stanjem i utvrditi jesu li radovi izvedeni u skladu s zaprimljenim Zahtjevom za isplatu i pratećom dokumentacijom. Ukoliko Povjerenstvo utvrdi da zatečeno stanje ne odgovara podacima dostavljenima u sklopu Zahtjeva za isplatu i/ili uz njega priloženoj dokumentaciji, Općina Omišalj zadržava pravo neisplaćivanja dodijeljenih sredstava.

Ukoliko Povjerenstvo utvrdi da su radovi izvršeni u manjem obuhvatu nego što je predviđeno ponudom odabranog izvođača radova dostavljenom uz Zahtjev za sufinanciranje, Općina Omišalj zadržava pravo korigiranja iznosa sufinanciranja.

**Podnositelj je dužan Zahtjev za isplatu sa pratećom dokumentacijom dostaviti Općini najkasnije do 15. prosinca 2025. Sva dokumentacija dostavljena poslije navedenog datuma neće biti uvažena.**

Isplata sredstava izvršit će se najkasnije u roku od 30 (trideset) dana od dana dostave potpunog Zahtjeva za isplatu i prateće dokumentacije, nakon što je Povjerenstvo utvrdilo valjanost istih. Isplata sredstava se može izvršiti na dva načina, ovisno o tome je li podnositelj isplatio izvođaču radova naknadu za izvedene radove u cijelosti ili za dio koji se obvezao sufinancirati iz svojih sredstava, što se dokazuje dokumentacijom dostavljenom uz Zahtjev za isplatu:

1. izravno na transakcijski račun izvođača radova, temeljem uredno ispostavljenog elektroničkog računa (eRačuna) za izvedene radove u visini odobrenog sufinanciranja, naslovljenog na Općinu Omišalj, ili
2. izravno na transakcijski račun podnositelja, temeljem Odluke o isplati sredstava, donesene od strane Općinske načelnice.
3. **NAČIN PODNOŠENJA ZAHTJEVA**

Zahtjev za sufinanciranje potrebno je dostaviti u zatvorenoj omotnici sa naznakom „**Javni poziv – sufinanciranje obnove fasada“,** osobno ili putem pošte na adresu: **OPĆINA OMIŠALJ, Prikešte 13, 51513 Omišalj.**

1. **INFORMIRANJE O JAVNOM POZIVU**

Sve informacije o ovom Javnom pozivu mogu se dobiti u Upravnom odjelu Općine Omišalj, radnim danom od 9:00 do 14:00, pozivom na tel. broj 051/661-975, ili putem elektronske pošte, upitom na kristijan.loncaric@omisalj.hr.

Osobama zainteresiranima za ostvarenje financiranja temeljem ovog Javnog poziva preporuča se da prije podnošenja Zahtjeva detaljno prouče Odluku, sve u svrhu upoznavanja sa svim bitnim činjenicama i uvjetima vezanima za postupak ostvarenja prava na sufinanciranje, kao i pravima i obvezama proizašlim iz ostvarenja spomenutog prava. Odluka je dostupna na sljedećoj poveznici:

<https://www.sn.pgz.hr/default.asp?Link=odluke&izdanje=2361&mjesto=51513&odluka=102>

Tekst ovog Javnog poziva u strojno čitljivome obliku, kao i sve njegove priloge moguće je preuzeti na mrežnim stranicama Općine Omišalj (<https://www.omisalj.hr/>).

**UPRAVNI ODJEL**